Okresná prokuratúra Zvolen 
Trhová 1, 960 19 Zvolen 1 	

Sp. zn. : 1 Pv 168/12/6611	Zvolen, 30.7.2012
EEČ : 2-51-109-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Zvolen
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 12. 01. 2012 v čase o 19. 15 h viedol vozidlo zn. Škoda Octavia ev. č. BB 547/DF po ceste I/66 v smere jazdy od XXXXX pičom počas jazdy v km 76,80 v okrese XXXXX, nevenoval dostatočnú pozornosť vedeniu vozidla a prehliadol na ľavej krajnici odstavené havarované vozidlo zn. Seat Alhambra, ev. č. ZV 821 CE, do ktorého prednej časti narazil ľavou prednou časťou vozidla, pričom v čase nárazu do odstaveného vozidla zn. Seat Alhambra, sedel na mieste vodiča XXXXX, XXXXX následkom čoho došlo k poškodeniu vozidiel a k zraneniu osoby XXXXX, ktorý bol následne prevezený RZP XXXXX do NsP XXXXX, kde bol hospitalizovaný, pričom utrpel zranenia - tupé komplexné poranenie hrudníka - sériovú zlomeninu rebier vpravo IV až VII, zatvorený pneumotorax vpravo, pomliaždenie s malým natrhnutím pľúc vpravo, povrchové odreniny na čele vpravo, povrchovú odreninu na pravej ruke, otras mozgu, ktoré zranenia si vyžiadali dobu liečenia a PN od 12. 01. 2012 do 06. 03. 2012,t.j. 54 dní.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník OR PZ ODI XXXXX uznesením ORP-43/DI-ZV-12 dňa 16. 03. 2012 podľa § 199 ods. l Tr. poriadku začal trestné stíhanie a dňa 18. 04. 2012 podľa § 206 ods. l Tr. poriadku vzniesol obvinenie XXXXX pre prečin ublíženia na zdraví podľa § 157 ods. l Tr. zák., na tom skutkovom základe, že dňa 12. 01. 2012 v čase o 19. 15 h viedol vozidlo zn. Škoda Octavia ev. č. BB 547/DF po ceste I/66 v smere jazdy od XXXXX pičom počas jazdy v km 76,80 v okrese XXXXX, nevenoval dostatočnú pozornosť vedeniu vozidla a prehliadol na ľavej krajnici odstavené havarované vozidlo zn. Seat Alhambra, ev. č. ZV 821 CE, do ktorého prednej časti narazil ľavou prednou časťou vozidla, pričom v čase nárazu do odstaveného vozidla zn. Seat Alhambra, sedel na mieste vodiča XXXXX, XXXXX následkom čoho došlo k poškodeniu vozidiel a k zraneniu osoby XXXXX, ktorý bol následne prevezený RZP XXXXX do NsP XXXXX, kde bol hospitalizovaný, pričom utrpel zranenia - tupé komplexné poranenie hrudníka, sériovú zlomeninu rebier IV a VII, zatvorený pneumotorax, vpravo, pomliaždenie s malým natrhnutím pľúc vpravo, povrchové odreniny na čele vpravo, povrchovú odreninu na pravej ruke, otras mozgu a zranenia si vyžiadali dobu liečenia od 12. 01. 2012 do 06. 03. 2012.

	Po skončení vyšetrovania predložil vyšetrovateľ OR PZ ODI XXXXX v uvedenej veci spisový materiál spolu s návrhom na podmienečné zastavenie trestného stíhania.

	Preskúmaním predloženého návrhu a s ním súvisiaceho vyšetrovacieho spisu som dospel k záveru, že zabezpečený dôkazný stav opodstatňuje postup podľa § 216 ods. l písm. a/, b/, c/ Tr. poriadku, s ktorým postupom obvinený  súhlasil. 

	Podľa § 216 ods. l Tr. poriadku o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení  obvinenia do podania obžaloby podmienečne zastaviť trestné stíhanie, ak vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej  náhrade uzavrel dohodu, alebo urobil iné potrebné opatrenia pre jej náhradu a vzhľadom na osobu obvineného a s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce.

	Z vyšetrovacieho spisu vyplýva, že obvinený XXXXX sa ku skutku pre ktorý je trestne stíhaný v plnej miere priznal. Uviedol, že  v uvedený deň viedol OMV Škoda Octávia v smere zo XXXXX Keď prichádzal k odbočke na obec Sielnica a Sliač, zbadal v pravom jazdnom pruhu odstavené OMV zn. BMW, ktoré malo rozsvietené výstražné svetlá a za ním bol umiestnený výstražný trojuholník. Začal s vozidlom brzdiť , všimol si, že vodič BMW mu ukazuje, aby spomalil ešte viac. Keď sa dostal na úroveň vozidla BMW, vtedy zbadal v ľavom jazdnom pruhu OMV Seat Alhambra, ktoré stálo krížom cez vozovku prednou časťou otočené k stredovej čiare. Ako vozidlo zbadal, strhol riadenie do prava a následne ľavou prednou časťou narazil do pravej prednej časti vozidla. Uviedol, že uvedenú udalosť nahlásil poisťovni ČSOB.

	Trestná činnosť obvineného je ďalej preukázaná aj svedeckou výpoveďou pošk. XXXXX, ktorý uviedol, že v predmetný deň pri vychádzaní na cestu I/66 prehliadol idúce OMV zn. BMW s ktorým sa zrazil tak, že toto vozidlo mu narazilo do zadnej časti vozidla Seat. Po náraze z vozidla vystúpil, prišiel za vodičom vozidla BMW, ktorému sa ospravedlnil, v čase asi okolo 19. 15 h v reflexnej veste vošiel do vozidla Seat a hľadal doklady a v tom pocítil náraz do prednej časti vozidla a hrudníkom narazil o volant vozidla a pocítil tupú bolesť v hrudníku. V nemocnici bol hospitalizovaný asi 5 dní s tým, že mal zlomené 4 rebrá, otras mozgu a pneumotorax. Bolestné a taktiež majetkovú škodu si uplatnil v poisťovni ČSOB, kde predložil aj doklady k uplatneniu škody.

	Zo správy ČSOB poisťovňa a.s. vyplýva, že predmetná škodová udalosť bola zaevidovaná pod č. 2124027920.

	Svedkyňa XXXXX, majiteľka vozidla Seat Alhambra, ev. č. ZV 821 CE uviedla, že škodu na vozidle si bude uplatňovať o zákonného poistenia vozidla Škoda Octavia.

	XXXXX, zástupca poisťovne Dôvera - ZP a.s., si uplatnila náhradu škody vo výške 1 071,88 Eur.

	Vyhodnotením osoby obvineného bolo zistené, že doposiaľ nebol priestupkovo riešený,  ani súdom trestaný. V evidenčnej karte vodiča má 3 záznamy. V mieste bydliska nie je bližšie hodnotený.

	Páchateľ prečinu ublíženia na zdraví podľa § 157 ods. l Tr. zákona sa potrestá odňatím slobody na 6 mesiacov až 2 roky. Pre postup podľa § 216 ods. l Tr. poriadku je potrebné, aby horná hranica trestnej sadzby neprevyšovala 5 rokov. Z uvedeného vyplýva, že bola splnená aj táto podmienka.

	Po vyhodnotení všetkých uvedených skutočností som dospel k záveru, že sú splnené podmienky pre podmienečné zastavenie trestného stíhania tak, ako to vyžaduje ust. § 216 ods. l písm. a/, b/, c/ Tr. poriadku.

	V rozhodnutí o podmienečnom zastavení trestného stíhania je v zmysle § 216 ods. 2 Tr. poriadku potrebné určiť skúšobnú dobu, ktorá začne plynúť po právoplatnosti tohto uznesenia. Vzhľadom na osobu obvineného, jej doterajšiu netrestnosť a okolnosti prípadu, som určil skúšobnú dobu v trvaní  24 mesiacov, ktorú považujem za dostatočnú k tomu, aby bolo možné zistiť, či postup podľa § 216 ods. l písm. a/, b/, c/ Tr. poriadku bol dostačujúci.

	Podľa § 217 ods. l Tr. poriadku ak obvinený v priebehu skúšobnej doby viedol riadny život, prokurátor rozhodne, že sa osvedčil a právoplatnosťou tohto uznesenia o tom, že sa obvinený osvedčil nastávajú účinky zastavenia trestného stíhania.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor